钦定古今图书集成/历象汇编/岁功典/第053卷 > 《礼记》 > 月令
## 钦定古今图书集成/历象汇编/岁功典/第053卷 > 《礼记》 > 月令

仲夏之月，　是月也，日长至，阴阳争，死生分。君子齐
戒，处必掩身，毋躁，止声色，毋或进，薄滋味，毋致和。节
耆欲，定心气，百官静，事无刑，以定晏阴之所成。

〈陈注〉至，犹极也。夏至日长之极，阳尽午中，而微阴眇重渊矣，此阴阳争辨之际也。物之感阳气而方长者生，感阴气而已成者死，此死生分判之际也。刑，阴事也，举阴事则是助阴抑阳，故刑罚之事皆止静而不行也。晏，安也。阴道静，故云“晏阴。”及其定而至于成，则循序而往，不为灾矣。